《十月二十七日晡后过法源寺作》
清代·钱仪吉

朝读味古语，夕出从世营。两端不一致，曷见天地情。

商飙激虚牝，老圃凋霜英。物情苦煎迫，迅晷力与争。

妄者死之徒，默尔惭将迎。一日妄可去，讵非一日生。

旃檀是何香，钟磬亦无声。旧榻设犹是，十年人事更。

悠悠积千古，耿耿抱寸诚。春心喜潜复，落木观句萌。

作者简介：（1783—1850）浙江嘉兴人，初名逵吉，字衍石，一字蔼人，号心壶。嘉庆十三年进士，授户部主事，官至工科给事中。后主讲广东学海堂、河南大梁书院多年。长于史学。撰《晋兵志》，辑清人碑表状志为《碑传集》，另有从弟钱泰吉，字警石，世有“嘉兴二石”之称。《衍石斋记事稿》等。